**BALKH**

**Maakunnan/läänin sijainti ja sinne johtavat kulkuyhteydet (tiet, lentokentät)**

Balkhin maakunta sijaitsee Afganistanin pohjoisosassa Tadzikistanin, Turkmenistanin ja Uzbekistanin valtioiden rajalla. Kabulista johtaa Parwanin, Baghlanin ja Samanganin maakuntien kautta Afganistanin ympäri kulkeva kehätie Balkhin maakuntaan Mazari Sharifin kaupunkiin. Tie jatkuu Mazari Sharifista Jawzjanin, Faryabin ja Badghisin maakuntien kautta Heratiin. Mazari Sharifin kaupungissa on lisäksi kansainvälinen lentokenttä. (EASO 2021, s. 125-126.) Heinäkuussa 2022 Mazari Sharifin lentokentältä kulki päivittäin Ariana Afghan Airlinesin ja KamAirin maansisäisiä lentoja Kabuliin (FlightRadar 7.7.2022, Ariana Afghan Airlines 7.7.2022, KamAir 7.7.2022). Kansainväliset lentoyhtiöt eivät tällä hetkellä toimi Afganistanissa turvallisuusuhkien takia. Tuntemattomaksi jääneet tekijät hyökkäsivät Mazari Sharifin lentokentän työntekijöitä kuljettavaa autoa vastaan 12.6.2022. Ammuskelussa kuoli kaksi työntekijää ja haavoittui kuusi. (Khaama Press 13.6.2022.)

Ruotsin Migraatioviraston maatieto- ja muuttoliikeanalyysiyksikön maatietoraportissa haastatellun kansainvälisen kansalaisjärjestön edustajan mukaan kansainvälisten järjestöjen edustajat pystyvät nyt kulkemaan suurimmalla osalla Afganistanin valtateistä kohtaamatta ongelmia ainakaan päiväsaikaan liikuttaessa. Pienemmillä teillä on suurempi riski kulkea taisteluista jääneiden räjähdesaasteiden vuoksi. Talibanin kerrotaan ylläpitävän valtateillä tarkastuspisteitä, joilla taistelijat ajoittain käyttäytyvät väkivaltaisesti mutta tästä huolimatta järjestön edustajan mukaan teillä liikkumisessa ei ole ollut suurempia ongelmia Talibanin valtaannousun jälkeen. (Migrationsanalys 29.4.2022, s. 30.) Kabulista Balkhiin johtavan valtatien Samanganin osuudella on kuitenkin uutisoitu hazarataustaisten matkustajien murhista, joiden tekijät ovat jääneet tuntemattomiksi (Hasht e Subh 29.4.2022).

**Maakunnan/läänin ja sen piirikuntien väkiluvut**

Balkhin maakunnan väkiluvuksi on arvioitu noin 1,5 miljoonaa. Balkhin pääkaupunki on Mazari Sharif, jonka asukasmäärä on arviolta 500 000. Muut Balkhin piirikunnat ovat Balkh, Charbulak, Charkint, Chimtal, Dawlatabad, Dihdadi, Kaldar/ Shahrak Hairatan, Kholm, Kishinda, Marmal, Nahri Shahi, Shulgara, Shurtipa ja Zari. (EASO 2021, s. 125.)

**Maakunta/lääni/piirikuntakohtainen etninen ja uskonnollinen jakauma**

Balkh on etnisesti moninainen maakunta, jonka väestö koostuu pashtuista, uzbekeista, hazaroista tadzikeista, turkmeeneista, aimaqeista, balucheista ja arabeista (EASO 2021, s. 125.)

**Aluehallintatilanne**

Viimeiset kansainväliset joukot vetäytyivät Balkhista, kun saksalaissotilaat luovuttivat maakunnassa sijainneen tukikohtansa Afganistanin kansallisen armeijan ANDSF-joukoille kesäkuussa 2021. Taliban-liike sai Balkhin maakunnassa hallintaansa useita kesän 2022 aikana käydyissä raskaissa taisteluissa. Tämä mahdollisti hyökkäyksen Mazari Sharifin kaupunkiin, jota puolustivat viralliset ANDSF-joukot juuri maahan palanneen, Pohjois-Afganistanissa vaikutusvaltaisen sotapäällikkö Abdul Rashid Dostumin komentamina. (CTC-Sentinel 2021, s. 49-53.) Mazari Sharif kaatui Talibanin hallintaan 14.8.2022 kansallisen armeijan antauduttua ja tuhansien Dostumin ja Mohammad Nur Attan komennossa olleiden sotilaiden paettua maakunnasta (The Guardian 14.8.2022).

Taliban-liike otti Afganistanin hallintaansa elokuussa 2021 aloittamassa hyökkäysoperaatiossa ja sai Kabulin maakunnan ja kaupungin hallintaansa 15.8.2021, mikä johti edellisen kansainvälisen yhteisön tunnustaman hallinnon, Afganistanin islamilaisen tasavallan romahtamiseen (BBC 16.8.2021, AP 16.8.2021). Viimeiset Yhdysvaltojen johtaman liittouman joukot poistuivat Kabulin lentoaseman alueelta 30.8.2021 (WSJ 30.8.2021). Vaikka yksikään valtio ei ole tunnustanut Talibanin asettamaa hallintoa, "Afganistanin islamilaista emiraattia", on se käytännössä, *de facto* Afganistanin hallinto, kun se asetti syyskuussa 2021 "valtionhoitajahallintonsa", ja hallitsee lähes kaikkia Afganistanin alueita (UNGA/SC 2022, s. 1). Geneven akatemian ylläpitämän Rule of Law in Armed Conflicts (RULAC) -tietokannan perusteella sodan, jonka osapuolina olivat Afganistanin islamilainen tasavalta, Yhdysvaltojen johtama liittouma ja Taliban, voidaan katsoa olevan päättynyt. Sodan päättymisen jälkeen Afganistanissa konflikti on kuitenkin jatkunut Talibanin ja ISIS-järjestön Afganistanin-haaran ISKP:n sekä Talibanin ja National Resistance Front -ryhmän (NRF) välillä. (RULAC 7.3.2022.)

**Konfliktin osapuolet** [[1]](https://sharepoint.tuve.fi/migri/Migri/Maatieto/Elvt%20asiakirjat/Afganistan%20-%20Kabul.aspx#_ftn1)

*ISIS-järjestön Afganistanin-haara ISKP*

YK:n erityisedustaja Afganistanissa totesi marraskuussa 2021, ettei Taliban ole pystynyt rajoittamaan ISKP:n toiminnan laajenemista, ja järjestö on kasvavissa määrin aktiivinen lähes kaikissa Afganistanin maakunnissa. Aiemmin ISKP:n vaikutusvalta rajoittui Kabulin lisäksi vain muutamiin maakuntiin. (UNAMA 17.11.2021.)  Afganistan-tutkija Antonio Giustozzin mukaan Talibanin ISKP:n vastaiset toimet ovat keskittyneet kaupunkeihin, joissa ISKP on tehnyt terrori-iskuja eli erityisesti Kabuliin ja Jalalabadiin (RUSI 4.1.2022). YK:n mukaan ISKP:n hyökkäysten kohteina ovat olleet erityisesti kaupungeissa asuvat shiiamuslimit. ISKP on tehnyt Mazari Sharifin kaupungissa keväällä 2022 useita shiiaväestönosaa vastaan kohdistettuja terrori-iskuja. (UNGA/SC 15.6.2022.)

*National Resistance Front (NRF)*

Keski-Afganistanissa sijaitsevassa Panjshirin maakunnassa aktivoitui pian Kabulin valtauksen jälkeen Panjshirin vastarintaliike, joka käyttää itsestään nimeä "Kansallinen vastarintarintama" (*National Resistance Front*, NRF). Balkhia ei mainita niiden maakuntien joukossa, joihin NRF:n toiminta on ensisijaisesti keskittynyt. (UNGA 2.2.2022, 15.6.2022; VOA 1.11.2021.) Balkhissa mainitaan kuitenkin sijaitsevan NRF-joukkojen tukikohta (The Diplomat 15.12.2021). Sotapäällikkö Atta Mohammad Nurille uskolliset asejoukot ovat jatkaneet Mazari Sharifissa taistelua Taliban-liikettä vastaan (RFE/RL 27.4.2022; ACLED 28.4.2022). Jawzjanin maakunnasta käsin toimivan, Abdul Rashid Dostumin pojan johtaman Wolf Unit -ryhmän on myös raportoitu hyökänneen Talibania vastaan Balkhin maakunnassa (ACLED 28.4.2022; ISW 9.3.2022). Swiss Institute for Global Affairs (SIGA) -ajatuspajan huhtikuussa 2022 julkaiseman artikkelin mukaan Afganistanissa toimii edellä mainittujen lisäksi useita muita Talibanin vastaisia vastarintaliikkeitä, mutta Balkhia ei erityisesti mainita artikkelissa esiteltyjen ryhmien toiminta-alueiden joukossa (SIGA 7.4.2022).

[[1]](https://sharepoint.tuve.fi/migri/Migri/Maatieto/Elvt%20asiakirjat/Afganistan%20-%20Kabul.aspx#_ftnref1) Konfliktin osapuolia on käsitelty tarkemmin raportissa "Afganistanin tilannekatsaus maaliskuussa 2022", saatavilla: <https://maatieto.migri.fi/base/114294/countryDocument/d1656176-d056-45b5-b8f5-fbe18042fe80>.

**Viranomaissuojelu**

Talibanin jäsenten on raportoitu liikkeen valtaannousun jälkeen tappaneen Balkhin maakunnassa entisiä Afganistanin kansallisten turvallisuusjoukkojen jäseniä (OHCHR 2022). Taliban-liike tai tuntemattomaksi jääneet tekijät ovat myös tappaneet ja kiduttaneet Balkhin maakunnassa poliittisesti aktiivisia naisia (The Guardian 5.11.2021; UNSC 23.6.2022). Taliban-taistelijoiden on lisäksi raportoitu häätäneen Mazari Sharifissa Qubat al-Islam -asuinalueella asuneita hazaroita pois kodeistaan (HRW 22.10.2021).

Konfliktin intensiteetti

**Sodan käynnin keinot, taktiikat ja taistelualueet maakunnassa**

Taliban-liikkeen valtaannousun jälkeen aseelliseen konfliktiin liittyvä väkivalta on vähentynyt Afganistanissa huomattavasti. YK raportoi aikavälillä 19.8.-31.12.2021 koko Afganistanissa tapahtuneen 985 turvallisuusvälikohtausta, mikä oli 91 prosenttia vähemmän kuin vastaavana ajankohtana vuonna 2020. Välikohtauksista 75 prosenttia tapahtui Afganistanin itäisissä, keskisissä, eteläisissä ja läntisissä maakunnissa. Balkh ei kuulunut YK:n mukaan niihin alueisiin, joissa väkivaltaisuuksia tapahtui eniten. (UNGA/SC 2.2.2022.) 1.1.-21.5.2022 välillä YK raportoi Afganistanissa 2105 turvallisuusvälikohtausta, mikä on merkittävästi vähemmän edellisvuoteen verrattuna, jolloin YK raportoi samalla ajanjaksolla jopa 11 945 väkivaltaisuutta (UNGA/SC 15.6.2022).

ACLED-konfliktitietokannan mukaan Balkh ei kuulunut niiden maakuntien joukkoon, joissa turvallisuusvälikohtauksia tapahtui eniten vuoden 2021 syys-joulukuussa ja vuoden 2022 tammi-kesäkuussa. Väkivaltaisuuksien määrä on laskenut Balkhissa merkittävästi Talibanin valtaannousun jälkeen. (ACLED 2022.) Väkivaltaisuuksia tilastoitaessa ja vertailtaessa on kuitenkin otettava huomioon, että Afganistanista saatava itsenäinen raportointi on vaikeutunut huomattavasti Talibanin asettaman hallinnon toimien seurauksena, jotka ovat liikkeen valtaannousun jälkeen johtaneet satojen mediatoimijoiden toiminnan loppumiseen sekä Talibania kritisoivien toimittajien murhiin, pidätyksiin ja kiduttamiseen. Vihamielinen toimintaympäristö on heikentänyt toimittajien mahdollisuutta raportoida puolueettomasti mielenosoituksista ja poliittisesta väkivallasta. ACLED-konfliktitietokannan ja APW:n (Afghan Peace Watch) huhtikuussa 2022 julkaiseman analyysin mukaan Taliban, ISKP ja tunnistamattomat aseelliset ryhmät ovat kohdistaneet siviileihin väkivaltaa Talibanin valtaannousun jälkeen, ja puoleen näistä välikohtauksista osallisena on ollut Taliban. Siviileihin kohdistettua väkivaltaa on tapahtunut Afganistanin maakunnista eniten Kabulissa, Nangarharissa ja Kandaharissa, ja väkivallan kohteiksi on joutunut eniten edellisen hallinnon työntekijöitä ja turvallisuusjoukkojen jäseniä. (ACLED & APW 14.4.2022.)

**Turvallisuusvälikohtausten määrät piirikunnittain**

ACLED-konfliktitietokannan[[1]](https://sharepoint.tuve.fi/migri/Migri/Maatieto/Elvt%20asiakirjat/Afganistan%20-%20Kabul.aspx%22%20%5Cl%20%22_ftn1) raportoinnin mukaan vuonna 2020 Balkhissa tapahtui 510 turvallisuusvälikohtausta. Niistä 144 oli Balkhissa, 76 Charbulakissa, 71 Chimtalissa, 43 Shulgarassa, 36 Dawlatabadissa, 31 Shurtipassa, 31 Zarissa, 24 Nahri Shahissa, 23 Mazari Sharifissa, 16 Shulgarassa,
14 Kishindassa, kymmenen Dawlatabadissa, seitsemän Kaldarissa, viisi Dihdadissa ja neljä Charkintissa. Väkivaltaisuudet koostuivat taisteluista (351), räjähdeiskuista (88), ilmaiskuista (51) sekä 20 tahallisesti siviilejä vastaan kohdistetusta väkivallanteosta. (ACLED 2022.)

ACLED raportoi aikavälillä 1.1.-31.8.2021 Balkhin maakunnassa 434 turvallisuusvälikohtausta, joista 277 oli taisteluita tai muita aseellisia yhteenottoja, 138 räjähdeiskuja ja 19 siviilejä vastaan kohdistettua väkivaltaa. Raportoidut väkivaltaisuudet olivat valtaosin Taliban-liikkeen ja Afganistanin aiemman hallinnon turvallisuusjoukkojen välisiä taisteluita. (ACLED 2022.) ACLED raportoi aikavälillä 1.9.-31.12.2021 Balkhin maakunnassa 15 turvallisuusvälikohtausta, joista 14 oli Mazari Sharifin kaupungissa (ACLED 2022).

ACLED raportoi aikavälillä 1.1.-17.6.2022 Balkhin maakunnassa 41 turvallisuusvälikohtausta, joista 25 oli siviilejä vastaan kohdistettuja väkivallantekoja, kymmenen oli taisteluita tai muita aseellisia yhteenottoja ja kuusi räjähdeiskuja. Väkivaltaisuuksista 31 oli Mazari Sharifin kaupungissa. (ACLED 2022.)

|  |  |  |  |  |
| --- | --- | --- | --- | --- |
| Turvallisuusvälikohtaukset | 2020  | 1.1.-31.8.2021  | 1.9.-31.12.2021 | 1.1.-17.6.2022 |
| Balkh | 144 |  108 | 0 | 1 |
| Charbulak | 76 |  75 | 0 | 0 |
| Charkint | 4 |  10 | 0 | 0 |
| Chimtal | 71 |  32 | 0 | 0 |
| Dawlatabad | 36 |  21 | 0 | 0 |
| Dihdadi | 5 |  16 | 0 | 0 |
| Kaldar | 7 |  17 | 0 | 1 |
| Kholm | 0 |  5 | 0 | 1 |
| Kishinda | 14 |  5 | 0 | 3 |
| Marmal | 0 |  2 | 1 | 1 |
| Mazari Sharif | 23 |  59 | 14 | 31 |
| Nahri Shahi | 24 |  18 | 0 | 0 |
| Shulgara | 43 |  44 | 0 | 2 |
| Shurtipa | 31 | 12 | 0 | 0 |
| Zari | 31 |  10 | 0 | 1 |

 [[1]](https://sharepoint.tuve.fi/migri/Migri/Maatieto/Elvt%20asiakirjat/Afganistan%20-%20Kabul.aspx#_ftnref1) Tapahtumalajeiksi on valittu "battles", "explosions" ja "violence against civilians".

**Räjähdesaasteet**

Balkhia ei mainita niiden maakuntien joukossa, jotka kärsivät Afganistanissa kaikkein eniten räjähdesaasteista (UNOCHA 2022, s. 17).

Siviiliuhrit

**Maakuntakohtaiset uhriluvut**

YK ei ole Talibanin valtaannousun jälkeen raportoinut maakuntakohtaisista siviiliuhriluvuista Afganistanissa.[[1]](https://sharepoint.tuve.fi/migri/Migri/Maatieto/Elvt%20asiakirjat/Afganistan%20-%20Kabul.aspx#_ftn1) YK raportoi ajanjaksolla 15.8.2021–31.12.2021 koko Afganistanissa kertyneen yli 1050 siviiliuhria, joista ainakin 350 oli kuolonuhreja. ISKP:n tekemät terrori-iskut aiheuttivat enemmistön siviiliuhreista. (UNGA/SC 2.2.2022.) Vuoden 2022 viiden ensimmäisen kuukauden aikana YK raportoi koko Afganistanissa ainakin 801 siviiliuhria, joista 275 oli kuolleita ja 526 haavoittuneita. Yli puolet uhreista kertyi huhtikuun 2022 loppupuolella Kabulissa, Kunduzissa ja Balkhissa tehdyissä räjähdeiskuissa sekä rajan yli tapahtuneissa hyökkäyksissä Khostissa ja Kunarissa. (UNGA/SC 15.6.2022.)

Mazari Sharifin kaupungissa kertyi huomattava määrä siviiliuhreja useissa ISKP:n tekemissä terrori-iskuissa huhti- ja toukokuussa 2022. ISKP iski 21.4.2022 ensin Mazari Sharifin kaupungissa sijaitsevaan shiiamoskeijaan, joka on yksi keskeisimmistä hazaroiden kokoontumispaikoista alueella. Rukousten aikana tehdyssä iskussa kuoli ainakin 31 ihmistä ja haavoittui 87. (BBC 21.4.2022.) ISKP iski Mazari Sharifissa uudelleen 29.4.2022 kahteen minibussiin asennetuilla räjähteillä, jotka aiheuttivat ainakin 11 ihmisen kuoleman ja 17 haavoittumisen (Tolo News 29.4.2022). Mazari Sharifissa räjähti 25.5.2022 jälleen kolme minibusseihin asetettua pommia, joista kaksi oli hazaroiden asuinalueella. Iskuissa kuoli ainakin yhdeksän ja haavoittui 15. (Khaama Press 26.5.2022.)

[[1]](https://sharepoint.tuve.fi/migri/Migri/Maatieto/Elvt%20asiakirjat/Afganistan%20-%20Kabul.aspx#_ftnref1) Maakuntakohtaisia siviiliuhrilukuja on aiemmin julkaistu YK:n Afganistan-ohjelma UNAMAn konfliktin vaikutuksia siviileihin käsittelevissä raporteissa, jotka on julkaistu sivustolla <https://unama.unmissions.org/protection-of-civilians-reports> (käyty 13.7.2022).

Maan sisäisesti siirtymään joutuneet

Vuonna 2021 Mazari Sharifin kaupunkiin saapui 2338 konfliktin vuoksi maan sisäisesti siirtymään joutunutta ja Nahri Shahin piirikuntaan 4634. Kaikki saapuivat aikavälillä 1.1.-15.8.2021 ennen Taliban-liikkeen valtaannousua. Marraskuun 2021 jälkeen YK:n humanitaaristen asioiden koordinointitoimisto (UN OCHA) ei ole raportoinut konfliktin vuoksi sisäisesti siirtymään joutuneista. (UN OCHA 3.7.2022.)

Vuonna 2021 Balkhin maakunnasta pakeni konfliktin vuoksi maan sisäisesti 7504 ihmistä. Heistä 1519 pakeni Zarista, 1505 Sholgarasta, 1337 Nahri Shahista, 1050 Chimtalista, 665 Charbolakista, 609 Dawlatabadista, 385 Mazari Sharifista, 210 Charkintista, 140 Marmolista ja 84 Balkhista. Heistä 7364 pakeni ennen Talibanin valtaannousua 15.8.2021. Talibanin valtaannousun jälkeen ainoastaan 140 ihmistä pakeni Marmolista Heratin kaupunkiin aikavälillä 16.8-30.11.2021. Marraskuun 2021 jälkeen ei ole raportoitu konfliktin vuoksi sisäisesti siirtymään joutuneista. (UN OCHA 3.7.2022.)

Humanitaarinen tilanne

Balkh on ainoa maakunta Afganistanissa, jossa toisen asteen tyttökoulut ovat pystyneet jatkamaan toimintaansa Talibanin asettaman hallinnon maaliskuussa 2022 tekemän, tyttöjen koulutusta rajoittavan linjauksen jälkeen. Balkhissa toimivat tyttökoulut kohtaavat kuitenkin sulkupaineita Talibanin taholta muun muassa rangaistuksena tiukkojen pukeutumissääntöjen noudattamatta jättämisestä. (HRW 27.4.2022.) Vaikka koulut ovat pysyneet auki, toisen asteen koulutukseen osallistuvien tyttöjen määrä on kuitenkin romahtanut. Muun muassa edelliseen hallintoon sidoksissa olevat perheet ovat pelänneet lähettää tyttöjään kouluun Talibanin kostotoimien pelossa, sillä politiikassa mukana olleiden sekä varakkaiden perheiden jäseniä on kidnapattu ja tapettu Mazari Sharifissa. Talibanin jäsenet ovat myös ruoskineet siveettömästi pukeutuneina pitämiään naisia julkisilla paikoilla. (HRW 20.3.2022.)

Talibanin valtaannousu ja kehitysyhteistyön jäädyttäminen ovat romahduttaneet peruspalveluiden saatavuuden Afganistanissa, minkä seurauksena on olemassa todellinen uhka koko yhteiskuntajärjestelmän kaatumisesta ja siitä seuraavasta inhimillisestä katastrofista, joka uhkaa peruuttaa viimeisen kahden vuosikymmenen aikana Afganistanissa saavutetun kehityksen. Lähes 97 prosenttia afganistanilaisista uhkaa ajautuminen köyhyyteen. Ilman laajamittaista humanitaarisen avun lisäämistä ja peruspalvelujen palauttamista avun tarve jatkuu suurena myös seuraavan vuoden aikana. UN OCHAn tammikuussa 2022 julkaiseman arvion mukaan Balkhin maakunta kuuluu useimpien Afganistanin alueiden lailla humanitaarisen tilanteen vakavuutta mittaavassa viisiportaisessa luokituksessa toiseksi vakavimmalle tasolle. Maakunnan arvioidusta kahden miljoonan väestöstä 516 000 ihmisen avun tarpeen arvioidaan olevan äärimmäinen ja 826 000 asukkaan humanitaarisen avun tarpeen olevan vakava. Kokonaisuudessaan avun tarpeessa arvioidaan olevan 1,3 miljoonaa ihmistä, mikä on 33 prosenttia enemmän kuin vuonna 2021 tehdyssä arviossa. (UN OCHA 2022, s. 46, 48.)

Valtaosa Balkhin maakunnan teollisuustuotannosta pysähtyi Taliban-liikkeen valtaannousun jälkeen aiheuttaen laajaa työttömyyttä (Hasht e Subh 16.10.2021). Balkh on tasolla neljä ruokaturvattomuutta kuvaavalla viisiportaisella asteikolla, ja tilanteen arvioidaan pysyvän yhtä vakavana myös kesäkuun ja marraskuun 2022 välisenä ajanjaksona (IPC 2022). Ruoan saannin epävarmuus koskee myös Mazari Sharifin kaupunkialuetta (FSC 2022). Balkhin maakunnan terveysviranomaisten mukaan Pohjois-Afganistanissa sairaalahoitoon tuotiin kesäkuussa 2022 päivittäin keskimäärin sata vakavasti aliravittua vauvaa ja lasta, mikä oli viranomaisten arvion mukaan 50 % aiempaa enemmän. Aliravitsemus on lisääntynyt muun muassa taloudellisen tilanteen heikkenemisestä seuranneen työttömyyden ja köyhyyden takia. (Ariana News 19.6.2022.) Pelastakaa lapset -järjestön tammikuun 2022 arvion mukaan yli 60 % Balkhin asukkaista kärsi vakavasta ruoan saatavuuden epävarmuudesta. Enemmistöllä Balkhin asukkaista oli ruoan lisäksi vaikeuksia saada riittävästi vettä juomista ja muuta käyttöä varten. (Save the Children 2022, s. 34, 55.)

Koronavirusepidemian lisäksi myös muiden tartuntatautien leviäminen on kiihtynyt Talibanin valtaannousun jälkeen ja muun muassa tuhkarokko luokitellaan nyt keskeiseksi kansanterveysongelmaksi (IFRC 25.3.2022). Balkh on yksi Afganistanin maakunnista, joissa tuhkarokkoepidemia on kiihtynyt eniten alkuvuoden 2022 aikana (WHO 10.2.2022, 06/2022). Balkhissa esiintyy lisäksi laajasti keuhkokuumetta ja ripulitauteja (Save the Children 2022, s. 41). Lähes 30 prosenttia Balkhin asukkaista asui Pelastakaa lapset -järjestön tammikuun 2022 arvion mukaan yli tunnin matkan päässä lähimmästä terveyskeskuksesta (Save the Children 2022, s. 42).

Lähteet

AAN - Afghanistan Analysts Network 17.1.2022. A Community Under Attack: How successive governments failed west Kabul and the Hazaras who live there. Osoitteessa (12.7.2022): [https://www.afghanistan-analysts.org/en/reports/
war-and-peace/a-community-under-attack-how-successive-governments-failed-west-kabul-and-the-hazaras-who-live-there/](https://www.afghanistan-analysts.org/en/reports/war-and-peace/a-community-under-attack-how-successive-governments-failed-west-kabul-and-the-hazaras-who-live-there/)

ACLED – Armed Conflict Location and Event Database

27.4.2022. Regional Overview: South Asia and Afghanistan 16-22 April 2022. Osoitteessa (12.7.2022): <https://acleddata.com/2022/04/28/regional-overview-south-asia-and-afghanistan-16-22-april-2022/>

2022: Data Export Tool, välikohtaukset ajalta 1.1.2020–17.6.2022. Osoitteessa (27.6.2022):  <https://acleddata.com/data-export-tool/>

ACLED - Armed Conflict Location and Event Database & APW (Afghan Peace Watch) 2022. Tracking Disorder During Taliban Rule in Afghanistan. Osoitteessa (12.7.2022): [https://acleddata.com/2022/04/14/](https://acleddata.com/2022/04/14/tracking-disorder-during-taliban-rule-in-afghanistan-a-joint-acled-and-apw-report/)
[tracking-disorder-during-taliban-rule-in-afghanistan-a-joint-acled-and-apw-report/](https://acleddata.com/2022/04/14/tracking-disorder-during-taliban-rule-in-afghanistan-a-joint-acled-and-apw-report/)

AP - Associated Press 16.8.2021. Taliban sweep into Afghan capital after government collapses. Osoitteessa (13.7.2022): <https://apnews.com/article/afghanistan-taliban-kabul-bagram-e1ed33fe0c665ee67ba132c51b8e32a5>

Ariana Afghan Airlines 7.7.2022. Osoitteessa (7.7.2022): <https://www.flyariana.com/bookings/Vues/flight_selection.aspx?=auto>

Ariana News 19.6.2022. Malnutrition cases increase in north of Afghanistan by 50%. Osoitteessa (12.7.2022): <https://www.ariananews.af/malnutrition-cases-increase-in-north-of-afghanistan-by-50/>

BBC

16.8.2021. How the Taliban stormed across Afghanistan in ten days. Osoitteessa (12.7.2022): [https://www.bbc.com/news/
world-58232525](https://www.bbc.com/news/world-58232525)

21.4.2022. Afghanistan: ‘Blood and fear everywhere’ after deadly IS blast. Osoitteessa (12.7.2022): <https://www.bbc.com/news/world-asia-61174991>

CTC-Sentinel (Combating Terrorism Center at West Point) 2021. Lessons from the Collapse of Afghanistan’s Security Forces. Osoitteessa (12.7.2022): <https://ctc.usma.edu/wp-content/uploads/2021/10/CTC-SENTINEL-082021.pdf>

The Diplomat 15.12.2021. What Does the National Resistance Front of Afghanistan Have to Offer? Osoitteessa (12.7.2022): <https://thediplomat.com/2021/12/what-does-the-national-resistance-front-of-afghanistan-have-to-offer/>

EASO - European Asylum Support Office 2021. Afghanistan: Security situation. Osoitteessa (12.7.2022): <https://coi.euaa.europa.eu/administration/easo/PLib/2021_06_EASO_COI_Report_Afghanistan_Security_situation.pdf>

Flight Radar 24 7.7.2022. Mazar-I-Sharif International Airport, Afghanistan. Osoitteessa (7.7.2022): <https://www.flightradar24.com/data/airports/mzr>

FSC – Afghanistan Food Security and Agriculture Cluster 2022. Seasonal Food Security Assessment (SFSA) 2021 Report. Osoitteessa (12.7.2022): <https://fscluster.org/sites/default/files/documents/sfsa_2021_report_final.pdf>

The Guardian

14.8.2021. Last major Afghan city in the north falls to the Taliban. Osoitteessa (12.7.2022): <https://www.theguardian.com/world/2021/aug/14/afghans-flee-kabul-in-panic-as-taliban-forces-close-in>

5.11.2021. Women’s rights activist shot dead in northern Afghanistan. Osoitteessa (12.7.2022): <https://www.theguardian.com/world/2021/nov/05/womens-rights-activist-shot-dead-in-northern-afghanistan>

Hasht e Subh

16.10.2021. 85% of Factories Shut Down in Afghanistan’s Balkh Province. Osoitteessa (13.7.2022): <https://8am.af/eng/85-of-factories-shut-down-in-afghanistans-balkh-province/>

29.4.2022. Unidentified Gunmen Shot Dead Five Hazara Passengers on Samangan Highway. Osoitteessa (13.7.2022): <https://8am.af/eng/unidentified-gunmen-shot-dead-five-hazara-passengers-on-samangan-highway/>

HRW – Human Rights Watch

22.10.2021. Afghanistan: Taliban Forcibly Evict Minority Shia. Osoitteessa (12.7.2022): <https://www.hrw.org/news/2021/10/22/afghanistan-taliban-forcibly-evict-minority-shia>

20.3.2022. Four Ways to Support Girls’ Access to Education in Afghanistan. Osoitteessa (12.7.2022): <https://www.hrw.org/news/2022/03/20/four-ways-support-girls-access-education-afghanistan>

27.4.2022. Dress Restrictions Tighten for Afghanistan’s Girls’ Schools. Osoitteessa (12.7.2022): <https://www.hrw.org/news/2022/04/27/dress-restrictions-tighten-afghanistan-girls-schools>

IFRC - International Federation of Red Cross and Red Crescent Societies 25.3.2022. Operation Update Report Afghanistan: Humanitarian Crises. Osoitteessa (12.7.2022): <https://reliefweb.int/sites/reliefweb.int/files/resources/MDRAF007ou4.pdf>

IPC - Integrated Food Security Phase Classification 2022. Afghanistan: IPC Acute Food Insecurity Analysis: March - November 2022. Osoitteessa (13.7.2022): [https://www.humanitarianresponse.info/sites/www.humanitarianresponse.info/files/
documents/files/ipc\_afghanistan\_acutefoodinsec\_2022mar\_2022nov\_report.pdf](https://www.humanitarianresponse.info/sites/www.humanitarianresponse.info/files/documents/files/ipc_afghanistan_acutefoodinsec_2022mar_2022nov_report.pdf)

ISW – Institute for the Study of War 9.3.2022. Afghanistan in review: Taliban and opposition groups prepare for a new spring fighting season in Afghanistan. Osoitteessa (12.7.2022): <https://www.understandingwar.org/backgrounder/afghanistan-review-taliban-and-opposition-groups-prepare-new-spring-fighting-season>

KamAir 7.7.2022. Osoitteessa (7.7.2022): <https://kamair.com/>

Khaama Press

26.5.2022. Series of Explosions Kill at least 9 and Wound Many in Mazar-E-Sharif. Osoitteessa (13.7.2022): <https://www.khaama.com/series-of-explosions-kill-at-least-9-and-wound-many-in-mazar-e-sharif475843/>

13.6.2022. Armed Attack on Balkh Airport Staff Leaves Two Dead and Six Wounded. Osoitteessa (13.7.2022): <https://www.khaama.com/armed-attack-on-balkh-airport-staff-leaves-two-dead-and-six-wounded-76875/>

MEI - Middle East Institute 6.1.2022. The Persistent ISKP Threat to Afghanistan: On China's Doorstep. Osoitteessa (13.7.2022): <https://www.mei.edu/publications/persistent-iskp-threat-afghanistan-chinas-doorstep>

Migrationsanalys 29.4.2022. Landinformation: Afghanistan. Säkerhetsläget efter talibanrörelsens maktövertagande. Migrationsverket. Osoitteessa (13.7.2022): <https://lifos.migrationsverket.se/dokument?documentSummaryId=46437>

TNH - The New Humanitarian 15.2.2022. Afghanistan's crises, by the numbers. Osoitteessa (12.7.2022): <https://www.thenewhumanitarian.org/news/2022/2/15/Afghanistan-crises-hunger-inflation-migration-by-the-numbers>

OHCHR - UN Office of the High Commissioner for Human Rights 2022. Situation of human rights in Afghanistan: Report of the United Nations High Commissioner for Human Rights. Osoitteessa (13.7.2022): <https://www.ecoi.net/en/file/local/2069221/A_HRC_49_24_AdvanceUneditedVersion.docx>

RFE/RL – Radio Free Europe / Radio Liberty 27.4.2022. Taliban Faces Rising Armed Resistance From Former Government Factions. Osoitteessa (12.7.2022): <https://gandhara.rferl.org/a/taliban-resistance-former-government-factions/31823881.html>

RULAC - The Rule of Law in Armed Conflicts project 7.3.2022. Non-international armed conflicts in Afghanistan. Osoitteessa (12.7.2022): <https://www.rulac.org/browse/conflicts/non-international-armed-conflicts-in-afghanistan>

RUSI - Royal United Services Institute for Defence Studies 4.1.2022. The Taliban's Homemade Counterinsurgency. Osoitteessa (12.7.2022): <https://www.rusi.org/explore-our-research/publications/commentary/talibans-homemade-counterinsurgency>

Save the Children 2022. Afghanistan Multi-Sectoral Needs Assessment. Osoitteessa (12.7.2022): <https://resourcecentre.savethechildren.net/pdf/Afghanistan-MSNA-Full-Report-March2022.pdf/>

SIGA - Swiss Institute for Global Affairs 7.4.2022. Vive la Résistance in Afghanistan? Osoitteessa (12.7.2022): <https://www.globalaffairs.ch/2022/04/07/vive-la-r%C3%A9sistance-in-afghanistan/>

Tolo News 29.4.2022. Death Toll of Thursday’s Blasts in Balkh Rises to 11. Osoitteessa (12.7.2022): <https://tolonews.com/afghanistan-177793>

UNAMA - United Nations Assistance Mission in Afghanistan 17.11.2021. SRSG LYONS BRIEFING TO THE UNSC ON THE SITUATION IN AFGHANISTAN. Osoitteessa (12.7.2022): <https://unama.unmissions.org/srsg-lyons-briefing-unsc-situation-afghanistan-4>

UNGA/SC - United Nations General Assembly/Security Council

2.2.2022. The situation in Afghanistan and its implications for international peace and security. Osoitteessa (13.7.2022): <http://undocs.org/A/76/667>

15.6.2022. The situation in Afghanistan and its implications for international peace and security. Osoitteessa (13.7.2022): <https://unama.unmissions.org/sites/default/files/220615_sg_report_on_afghanistan_s.2022.485.pdf>

UN OCHA - UN Office for the Coordination of Humanitarian Affairs

2022. Afghanistan: Humanitarian Needs Overview (2022). Osoitteessa (12.7.2022): [https://www.humanitarianresponse.info/sites/www.humanitarianresponse.info/files/documents/files/
afghanistan-humanitarian-needs-overview-2022.pdf](https://www.humanitarianresponse.info/sites/www.humanitarianresponse.info/files/documents/files/afghanistan-humanitarian-needs-overview-2022.pdf)

3.7.2022. Afghanistan: Conflict Induced Displacements (as of 03 July 2022) - Actual displacements between 1 January 2021 and 10 May 2022. Osoitteessa (12.7.2022): <https://www.humanitarianresponse.info/en/operations/afghanistan/idps>

UNSC – United Nations Security Council 23.6.2022. Amid Plummeting Humanitarian Conditions in Afghanistan, Women, Girls ‘Are Being Written Out of Society’ by De Facto Authorities, Briefers Warn Security Council. Osoitteessa (12.7.2022): <https://press.un.org/en/2022/sc14946.doc.htm>

VOA - Voice of America 1.11.2021. Anti-Taliban Group Registers with US to Try to Build Afghan Resistance. Osoitteessa (12.7.2022): <https://www.voanews.com/a/anti-taliban-group-registers-with-us-to-try-to-build-afghan-resistance-/6295339.html>

WHO – World Health Organization

10.2.2022. Measles – Afghanistan. Osoitteessa (12.7.2022): <https://www.who.int/emergencies/disease-outbreak-news/item/measles-afghanistan>

06/2022. Afghanistan: Infectious Disease Outbreaks Situation Report. No. 46/ (19-25) June 2022. Osoitteessa (12.7.2022): <http://www.emro.who.int/images/stories/afghanistan/AFG_INFECTIOUS_DISEASE_OUTBREAKS_WEEK_25.pdf>

WSJ - The Wall Street Journal 30.8.2021. Last U.S. Troops Leave Afghanistan After Nearly 20 Years. Osoitteessa (12.7.2022): <https://www.wsj.com/articles/last-u-s-troops-leave-afghanistan-after-nearly-20-years-11630355853>